CELEX: 32019D0708
Language: da
Date: 2019-02-15 00:00:00
Title: Kommissionens delegerede afgørelse (EU) 2019/708 af 15. februar 2019 om supplerende regler til Europa-Parlamentets og Rådets direktiv 2003/87/EF vedrørende fastlæggelsen af, hvilke sektorer og delsektorer, der anses for at være udsat for en risiko for kulstoflækage for perioden 2021-2030 (EØS-relevant tekst.)

8.5.2019   
               
               
                  DA
               
               
                  Den Europæiske Unions Tidende
               
               
                  L 120/20
               
            
         KOMMISSIONENS DELEGEREDE AFGØRELSE (EU) 2019/708
         af 15. februar 2019
         om supplerende regler til Europa-Parlamentets og Rådets direktiv 2003/87/EF vedrørende fastlæggelsen af, hvilke sektorer og delsektorer, der anses for at være udsat for en risiko for kulstoflækage for perioden 2021-2030
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2003/87/EF af 13. oktober 2003 om et system for handel med kvoter for drivhusgasemissioner i Unionen og om ændring af Rådets direktiv 96/61/EF (1), særlig artikel 10b, stk. 5, og
         ud fra følgende betragtninger:
         
                     (1)
                  
                  
                     Det fastsættes i direktiv 2003/87/EF, at auktionering af kvoter for drivhusgasemissioner er det grundlæggende princip inden for Unionens emissionshandelssystem (EU ETS).
                  
               
                     (2)
                  
                  
                     Det Europæiske Råd i oktober 2014 fandt, at gratistildeling ikke bør udløbe, og at de eksisterende foranstaltninger bør bibeholdes efter 2020 for at forebygge risikoen for kulstoflækage som følge af klimapolitikken, så længe der ikke iværksættes tilsvarende indsatser i andre større økonomier. For at bevare de miljømæssige fordele ved emissionsreduktioner i Unionen, medens foranstaltninger i tredjelande ikke giver tilsvarende incitamenter for industrien til at reducere emissionerne, bør der fortsat ske midlertidig gratistildeling til de anlæg i sektorer og delsektorer, der er udsat for en reel risiko for kulstoflækage.
                  
               
                     (3)
                  
                  
                     Erfaringerne fra anvendelsen af EU ETS bekræfter, at sektorer og delsektorer er udsat for en risiko for kulstoflækage i forskellig grad, og at gratistildeling har forhindret kulstoflækage. Nogle sektorer og delsektorer må anses for at have en større risiko for kulstoflækage, mens andre er i stand til at overvælte en betydelig del af omkostningerne til kvoter til dækning af deres emissioner i produktpriserne uden at miste markedsandele og kun skal oppebære den resterende del af omkostningerne, således at de har en lille risiko for kulstoflækage. For at imødegå risikoen for kulstoflækage fastsættes det artikel 10b, stk. 5, i direktiv 2003/87/EF, at Kommissionen opstiller en liste over de sektorer og delsektorer, der anses for at være udsat for en risiko for kulstoflækage. Disse sektorer og delsektorer bør gratis tildeles kvoter på 100 % af den mængde, der fastsættes i henhold til artikel 10a i direktiv 2003/87/EF.
                  
               
                     (4)
                  
                  
                     Kommissionens fastsatte ved afgørelse 2014/746/EU (2) kulstoflækagelisten for perioden 2015 til 2019. Ved Europa-Parlamentets og Rådets direktiv (EU) 2018/410 (3) blev kulstoflækagelistens gyldighed forlænget indtil den 31. december 2020.
                  
               
                     (5)
                  
                  
                     I artikel 10b i direktiv 2003/87/EF fastsættes vurderingskriterierne på grundlag af data fra de tre seneste kalenderår, som der foreligger data for. Kommissionen har i denne henseende anvendt data fra 2013, 2014 og 2015, da der på tidspunktet for vurderingen kun forelå data fra 2016 for nogle af de pågældende parametre.
                  
               
                     (6)
                  
                  
                     Med henblik på opstilling af kulstoflækagelisten for 2021-2030 vurderede Kommissionen risikoen for kulstoflækage fra sektorer og delsektorer på NACE-4-niveau i den statistiske nomenklatur for økonomiske aktiviteter i EU, jf. Europa-Parlamentets og Rådets forordning (EF) nr. 1893/2006 (4). NACE-4 er det niveau, hvor der er flest tilgængelige data for præcist definerede sektorer. En sektor betegnes på et firecifret niveau i NACE-nomenklaturen og en delsektor på et sekscifret eller ottecifret Prodcom-niveau, dvs. den varenomenklatur, der anvendes til statistikker over industriproduktion i EU, og som følger direkte af NACE-nomenklaturen.
                  
               
                     (7)
                  
                  
                     Kulstoflækagevurderingen blev udført i to trin. Hvad angår den kvantitative førsteledsvurdering på NACE-4-niveau anses en sektor for at være udsat for en risiko for kulstoflækage, hvis »kulstoflækageindikatoren« overstiger den tærskel på 0,2, som er fastsat i artikel 10b, stk. 1, i direktiv 2003/87/EF. I et begrænset antal tilfælde, der opfyldte de klart fastsatte berettigelseskriterier, som er omhandlet i artikel 10b, stk. 2 og 3, i direktiv 2003/87/EF, blev der gennemført en »andetledsvurdering«, enten som en kvalitativ vurdering med specificerede kriterier eller som en kvantitativ vurdering på et mere detaljeret niveau.
                  
               
                     (8)
                  
                  
                     I henhold til artikel 10b i direktiv 2003/87/EF blev kulstoflækageindikatoren beregnet ved at multiplicere sektorens handelsintensitet med tredjelande med dens emissionsintensitet.
                  
               
                     (9)
                  
                  
                     Ifølge artikel 10b i direktiv 2003/87/EF beregnes handelsintensiteten med tredjelande som forholdet mellem den samlede værdi af eksporten til tredjelande plus værdien af importen fra tredjelande og den samlede størrelse af EØS-markedet (årlig omsætning plus samlet import fra tredjelande). Kommissionen vurderede handelsintensiteten for hver sektor og delsektor ud fra data fra Eurostats Comext-database. Kommissionen anser dette for at være de mest fuldstændige og pålidelige data om den samlede værdi af eksporten til tredjelande og importen fra tredjelande og den samlede årlige omsætning i EU.
                  
               
                     (10)
                  
                  
                     Emissionsintensitet blev målt i kg CO2 pr. euro bruttoværditilvækst og udtrykt som summen af direkte og indirekte emissioner for den pågældende sektor, divideret med bruttoværditilvæksten (BVT). Kommissionen anser EU-transaktionsjournalen for at være den mest nøjagtige og gennemsigtige kilde til data om CO2-emissioner på anlægsniveau, og de er derfor benyttet til at beregne sektorernes direkte emissioner. Anlæg er blevet henført til sektorer på NACE-4-niveau baseret på de anlægsinformationer, som medlemsstaterne har indgivet i de nationale gennemførelsesforanstaltninger i medfør af artikel 11 i direktiv 2003/87/EF og Kommissionens afgørelse 2011/278/EU (5). Til vurdering af bruttoværditilvæksten på sektorniveau er der benyttet data fra Eurostats statistik over erhvervsstrukturer, da den anses for at være den mest nøjagtige kilde.
                  
               
                     (11)
                  
                  
                     For så vidt angår beregningen af indirekte emissioner, anses de data om elforbrug, der er indsamlet direkte fra medlemsstater, som følge af mangel på data på EU-28-niveau for at være den mest pålidelige kilde. Elforbruget omregnes til indirekte emissioner ved brug af elektricitetsemissionsfaktoren. Kommissionen anvendte det gennemsnitlige EU-elproduktionsmix som referenceværdi. Den er baseret på EU's samlede årlige emissioner fra elsektoren, hvor der er taget højde for alle energikilder i Europa, divideret med den tilsvarende mængde elproduktion. Emissionsfaktoren for el er blevet ajourført under hensyntagen til dekarboniseringen af elsektoren og den stigende andel af vedvarende energi. Den nye værdi er baseret på 2015, som er afstemt med dataene for de tre seneste kalenderår, som der foreligger data for (2013-2015). Den ajourførte værdi er 376 gram kuldioxid pr. kWh.
                  
               
                     (12)
                  
                  
                     Artikel 10b, stk. 2 og 3, i direktiv 2003/87/EF indeholder detaljerede udvælgelsesregler for specifikke sektorer og delsektorer til en anden vurdering, hvis de ikke opfylder det primære kulstoflækagekriterium for opførelse på kulstoflækagelisten. I tilfælde, hvor kulstoflækageindikatoren var på mellem 0,15 og 0,2, kan en sektor have anmodet om, at der gennemføres en kvalitativ vurdering i henhold til de kriterier, der er fastlagt i det nævnte direktivs artikel 10b, stk. 2. I overensstemmelse med artikel 10b, stk. 3, er sektorer og delsektorer med en emissionsintensitet på over 1,5 berettigede til at ansøge om enten en kvalitativ vurdering eller en kvantitativ vurdering på et mere detaljeret niveau (Prodcom-6- eller Prodcom-8-niveau). Sektorer og delsektorer, for hvilken den gratis tildeling beregnes på grundlag af raffinaderiernes benchmarks, var også berettigede til at ansøge om begge typer vurderinger. Disse sektorer og delsektorer, som er opført i punkt 1.2 i bilaget til afgørelse 2014/746/EU, var berettigede til at indgive ansøgninger om en kvantitativ vurdering på detaljeret niveau.
                  
               
                     (13)
                  
                  
                     En onlinehøring blev afholdt fra november 2017 til februar 2018, og interessenterne blev i forbindelse hermed opfordret til at fremlægge deres synspunkter om metodevalgene til fastsættelse af kulstoflækagelisten. Respondenterne var positivt indstillede over for andetledsvurderinger, hvori der opnås samme grad af robusthed, rimelighed og gennemsigtighed som i de kvantitative førsteledsvurderinger, og gav udtryk for støtte til en fælles vurderingsramme, der involverer aktørerne. Fire møder fandt sted med henblik på at udarbejde kulstoflækagelisten, og yderligere arbejde vedrørende de vurderinger, der skulle gennemføres i samarbejde med medlemsstaterne og interessenterne mellem februar og maj 2018.
                  
               
                     (14)
                  
                  
                     Der blev foretaget en konsekvensanalyse (6) for at sikre, at førsteleds- og andetledsvurderingerne for kulstoflækagelisten for 2021-2030 gennemføres på en sammenlignelig måde, dvs. at begge vurderinger sikrer, at der kun bliver identificeret sektorer med risiko for kulstoflækage. Konsekvensanalysen fokuserede på de operationelle muligheder vedrørende andetledsvurderingens rammer.
                  
               
                     (15)
                  
                  
                     Den 8. maj 2018 blev den foreløbige kulstoflækageliste for 2021-2030 (7) offentliggjort sammen med Kommissionens rammevejledninger for kvalitative vurderinger og kvantitative vurderinger på mere detaljeret niveau (8).
                  
               
                     (16)
                  
                  
                     For en række sektorer, som ikke blev anset for at være udsat for risiko for kulstoflækage på grundlag af de kvantitative kriterier i artikel 10b, stk. 1, i direktiv 2003/87/EF, er der foretaget vurderinger på grundlag af kriterierne i artikel 10b, stk. 2 og 3.
                  
               
                     (17)
                  
                  
                     Kommissionen har i alt vurderet 245 industrisektorer, der er klassificeret under »Råstofindvinding« og »Fremstillingsvirksomhed« i NACE-nomenklaturen. De sektorer og delsektorer, der er opført i punkt 1 i bilaget til denne afgørelse, opfylder kriterierne i artikel 10b, stk. 1, i direktiv 2003/87/EF og bør anses for at være udsat for en risiko for kulstoflækage.
                  
               
                     (18)
                  
                  
                     Der er for en række sektorer foretaget kvalitative vurderinger på grundlag af kriterierne i artikel 10b, stk. 2 og 3, i direktiv 2003/87/EF. For følgende sektorer: »Saltindvinding« (NACE-kode 0893, »Efterbehandling af tekstiler« (NACE-kode 1330), »Fremstilling af farmaceutiske råvarer og farmaceutiske præparater« (NACE-kode 2110), »Fremstilling af keramiske husholdningsartikler og pyntegenstande« (NACE-kode 2341), »Fremstilling af keramiske sanitetsartikler« (NACE-kode 2342) og »Fremstilling af mursten, teglsten og byggematerialer af brændt ler« (NACE-kode 2332) blev det konkluderet, at deres opstilling på kulstoflækagelisten er berettiget. Disse sektorer og delsektorer anses derfor for at være udsat for en risiko for kulstoflækage i perioden 2021-2030.
                  
               
                     (19)
                  
                  
                     Hvad angår sektoren »Indvinding af brunkul« (NACE-kode 0520) blev der ved den kvalitative vurdering konstateret en række mangler, herunder det forhold, at sektoren ikke kan anses for at være påvirket af direkte emissionsomkostninger, samt tvivl om sammenkædningen mellem konkurrence inden for EU fra andre energikilder og kulstoflækage. Der blev påvist en vis regional konkurrence fra brunkulskraftværker beliggende uden for EU, selv om en EU-dækkende vurdering har bekræftet yderst begrænset eksponering for ekstern konkurrence. Det blev derfor konkluderet, at denne sektor og disse delsektorer ikke anses for at være udsat for en risiko for kulstoflækage.
                  
               
                     (20)
                  
                  
                     Der blev modtaget tre ansøgninger fra sektorer, som ikke var opført på den foreløbige kulstoflækageliste: »Indvinding af naturgas« (NACE-kode 0620), »Fremstilling af byggematerialer af gips« (NACE-kode 2362) og »Støbning af letmetalprodukter« (NACE-kode 2453). Der blev i vurderingen af disse ansøgninger fokuseret på de respektive sektorers berettigelse til opstilling på kulstoflækagelisten på grundlag af en kvantitativ førsteledsvurdering på NACE-4-niveau. De officielle data, der blev anvendt til at foretage førsteledsvurderingerne, blev meddelt de interesserede parter og anset for at være tilstrækkeligt robuste til at offentliggøre den foreløbige kulstoflækageliste. Kommissionen har undersøgt de supplerende oplysninger, som de tre sektorer indgav i deres ansøgninger, og mener ikke, at disse berettiger en ændring af den oprindelige holdning. Disse sektorer anses fortsat ikke for at være udsat for en risiko for kulstoflækage, da de relevante kulstoflækageindikatorer ikke overstiger den tærskel på 0,2, som er fastsat i artikel 10b, stk. 1, i direktiv 2003/87/EF. Endvidere opfylder disse sektorer fortsat ikke de berettigelseskriterier vedrørende yderligere vurdering, som er fastsat i artikel 10b, stk. 2 og 3, i direktiv 2003/87/EF.
                  
               
                     (21)
                  
                  
                     Der er for en række delsektorer foretaget vurderinger på detaljeret niveau på grundlag af kriterierne i artikel 10b, stk. 1 og 3, i direktiv 2003/87/EF. For så vidt angår følgende delsektorer: »Kaolin og andre kaolinholdige lerarter« (Prodcom-kode 08.12.21), »Kartofler, konserveret på anden måde end med eddike eller eddikesyre, frosne (herunder kartofler, helt eller delvis kogt i olie og derefter frosset)« (Prodcom-kode 10.31.11.30), »Kartofler, tørrede, i form af mel, flager; granulater og pellets« (Prodcom-kode 10.31.13.00), »Tomatpuré med tørstofindhold på ≥ 12 vægtprocent« (Prodcom-kode 10.39.17.25), »skummetmælkspulver« (Prodcom-kode 10.51.21), »Sødmælkspulver« (Prodcom-kode 10.51.22), »Kasein« (Prodcom-kode 10.51.53), »Laktose og laktosesirup« (Prodcom-kode 10.51.54), »Valle og modificeret valle, i pulverform, som granulat eller i anden fast form, også koncentreret eller tilsat sukker eller andre sødemidler« (Prodcom-kode 10.51.55.30), »Bagegær« (Prodcom-kode 10.89.13.34), »Ikke-frittet glasur- og emaljemasse, engober og lignende præparater, af den art der anvendes i keramik-, emalje- eller glasindustrien« (Prodcom-kode 20.30.21.50), »Flydende glansmetalpræparater og lignende præparater; glasfritte og andet glas i form af pulver, granulater eller flager« (Prodcom-kode 20.30.21.70) og »Dele af friformsmedede jernmaterialer, til transmissionsaksler og krumtappe« (Prodcom-kode 25.50.11.34) blev det konkluderet, at deres opstilling på kulstoflækagelisten er berettiget. Disse delsektorer anses derfor for at være udsat for en risiko for kulstoflækage i perioden 2021-2030.
                  
               
                     (22)
                  
                  
                     Hvad angår delsektorerne »Kakaomasse, også affedtet« (Prodcom-kode 10.82.11), »Kakaosmør, kakaofedt og kakaoolie« (Prodcom-kode 10.82.12) og »Kakaopulver, ikke tilsat sukker eller andre sødemidler« (Prodcom-kode 10.82.13), blev der ved de kvantitative vurderinger på detaljeret niveau konstateret en række afvigelser fra den harmoniserede metode, som medfører risici for, at kulstoflækageindikatoren overvurderes betydeligt. Det blev derfor konkluderet, at opstilling af disse delsektorer på kulstoflækagelisten ikke er berettiget.
                  
               
                     (23)
                  
                  
                     Da kulstoflækagelisten er gyldig for perioden 2021-2030, bør denne afgørelse finde anvendelse fra den 1. januar 2021 —
                  
               VEDTAGET DENNE AFGØRELSE:
         
            Artikel 1
            Sektorerne og delsektorerne på listen i bilaget anses for at være udsat for en risiko for kulstoflækage i perioden 2021 til 2030.
         
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
            Den anvendes fra den 1. januar 2021.
         
         
            Udfærdiget i Bruxelles, den 15. februar 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 275 af 25.10.2003, s. 32.
         
            (2)  Kommissionens afgørelse 2014/746/EU af 27. oktober 2014 om opstilling af en liste over sektorer og delsektorer, der anses for at være udsat for en betydelig risiko for kulstoflækage, jf. Europa-Parlamentets og Rådets direktiv 2003/87/EF, for perioden 2015-2019 (EUT L 308 af 29.10.2014, s. 114).
         
            (3)  Europa-Parlamentets og Rådets direktiv (EU) 2018/410 af 14. marts 2018 om ændring af direktiv 2003/87/EF for at styrke omkostningseffektive emissionsreduktioner og lavemissionsinvesteringer og afgørelse (EU) 2015/1814 (EUT L 76 af 19.3.2018, s. 3).
         
            (4)  Europa-Parlamentets og Rådets forordning (EF) nr. 1893/2006 af 20. december 2006 om oprettelse af den statistiske nomenklatur for økonomiske aktiviteter NACE rev. 2 og om ændring af Rådets forordning (EØF) nr. 3037/90 og visse EF-forordninger om bestemte statistiske områder (EUT L 393 af 30.12.2006, s. 1).
         
            (5)  Kommissionens afgørelse 2011/278/EU af 27. april 2011 om fastlæggelse af midlertidige EU-regler for harmoniseret gratistildeling af emissionskvoter i henhold til artikel 10a i Europa-Parlamentets og Rådets direktiv 2003/87/EF (EUT L 130 af 17.5.2011, s. 1).
         
            (6)  Kommissionens arbejdsdokument SWD (2019) 22.
         
            (7)  Kommissionens meddelelse om den foreløbige kulstoflækageliste, 2021-2030 (EUT C 162 af 8.5.2018, s. 1).
         
            (8)  https://ec.europa.eu/clima/sites/clima/files/ets/allowances/leakage/docs/framework_for_qualitative_assessments.pdf https://ec.europa.eu/clima/sites/clima/files/ets/allowances/leakage/docs/framework_for_disaggregated_assessments.pdf.
      
      
         
            BILAG
            
               Sektorer og delsektorer, som i medfør af artikel 10b i direktiv 2003/87/EF anses for at være udsat for en risiko for kulstoflækage
            
            1.   På grundlag af kriterierne i artikel 10b, stk. 1, i direktiv 2003/87/EF
            
            
                        NACE-kode
                     
                     
                        Beskrivelse
                     
                  
                        0510
                     
                     
                        Indvinding af stenkul
                     
                  
                        0610
                     
                     
                        Indvinding af råolie
                     
                  
                        0710
                     
                     
                        Brydning af jernmalm
                     
                  
                        0729
                     
                     
                        Brydning af andre ikke-jernholdige metalmalme
                     
                  
                        0891
                     
                     
                        Indvinding af mineraler til fremstilling af kemiske produkter og gødningsstoffer
                     
                  
                        0899
                     
                     
                        Anden råstofindvinding i.a.n.
                     
                  
                        1041
                     
                     
                        Fremstilling af olier og fedtstoffer
                     
                  
                        1062
                     
                     
                        Fremstilling af stivelse og stivelsesprodukter
                     
                  
                        1081
                     
                     
                        Fremstilling af sukker
                     
                  
                        1106
                     
                     
                        Fremstilling af malt
                     
                  
                        1310
                     
                     
                        Forbehandling og spinding af tekstilfibre
                     
                  
                        1395
                     
                     
                        Fremstilling af fiberdug og varer af fiberdug undtagen beklædningsartikler
                     
                  
                        1411
                     
                     
                        Fremstilling af beklædningsartikler af læder
                     
                  
                        1621
                     
                     
                        Fremstilling af finerplader og træbaserede plader
                     
                  
                        1711
                     
                     
                        Fremstilling af papirmasse
                     
                  
                        1712
                     
                     
                        Fremstilling af papir og pap
                     
                  
                        1910
                     
                     
                        Fremstilling af koks mv.
                     
                  
                        1920
                     
                     
                        Fremstilling af raffinerede mineralolieprodukter
                     
                  
                        2011
                     
                     
                        Fremstilling af industrigasser
                     
                  
                        2012
                     
                     
                        Fremstilling af farvestoffer og pigmenter
                     
                  
                        2013
                     
                     
                        Fremstilling af andre uorganiske basiskemikalier
                     
                  
                        2014
                     
                     
                        Fremstilling af andre organiske basiskemikalier
                     
                  
                        2015
                     
                     
                        Fremstilling af gødningsstoffer og nitrogenprodukter
                     
                  
                        2016
                     
                     
                        Fremstilling af plast i ubearbejdet form
                     
                  
                        2017
                     
                     
                        Fremstilling af syntetisk gummi i ubearbejdet form
                     
                  
                        2060
                     
                     
                        Fremstilling af kemofibre
                     
                  
                        2311
                     
                     
                        Fremstilling af planglas
                     
                  
                        2313
                     
                     
                        Fremstilling af flasker, drikkeglas mv.
                     
                  
                        2314
                     
                     
                        Fremstilling af glasfiber
                     
                  
                        2319
                     
                     
                        Fremstilling og bearbejdning af andet glas (herunder teknisk glas)
                     
                  
                        2320
                     
                     
                        Fremstilling af ildfaste produkter
                     
                  
                        2331
                     
                     
                        Fremstilling af keramiske teglsten og gulvfliser
                     
                  
                        2351
                     
                     
                        Fremstilling af cement
                     
                  
                        2352
                     
                     
                        Fremstilling af kalk og gips
                     
                  
                        2399
                     
                     
                        Fremstilling af andre ikke-metalholdige mineralske produkter i.a.n.
                     
                  
                        2410
                     
                     
                        Fremstilling af råjern og råstål samt jernlegeringer
                     
                  
                        2420
                     
                     
                        Fremstilling af rør og hule profiler og tilhørende fittings af stål
                     
                  
                        2431
                     
                     
                        Fremstilling af stænger ved koldtrækning
                     
                  
                        2442
                     
                     
                        Fremstilling af aluminium
                     
                  
                        2443
                     
                     
                        Fremstilling af bly, zink og tin
                     
                  
                        2444
                     
                     
                        Fremstilling af kobber
                     
                  
                        2445
                     
                     
                        Anden fremstilling af ikke-jernholdige metaller
                     
                  
                        2446
                     
                     
                        Oparbejdning af nukleart brændsel
                     
                  
                        2451
                     
                     
                        Støbning af jernprodukter
                     
                  2.   På grundlag af kriterierne i artikel 10b, stk. 2, i direktiv 2003/87/EF
            
            
                        NACE-kode
                     
                     
                        Beskrivelse
                     
                  
                        0893
                     
                     
                        Saltindvinding
                     
                  
                        1330
                     
                     
                        Efterbehandling af tekstiler
                     
                  
                        2110
                     
                     
                        Fremstilling af farmaceutiske råvarer
                     
                  
                        2341
                     
                     
                        Fremstilling af keramiske husholdningsartikler og pyntegenstande
                     
                  
                        2342
                     
                     
                        Fremstilling af keramiske sanitetsartikler
                     
                  3.   På grundlag af kriterierne i artikel 10b, stk. 3, første afsnit, i direktiv 2003/87/EF
            
            
                        NACE-kode
                     
                     
                        Beskrivelse
                     
                  
                        2332
                     
                     
                        Fremstilling af mursten, teglsten og byggematerialer af brændt ler
                     
                  4.   På grundlag af kriterierne i artikel 10b, stk. 3, femte afsnit, i direktiv 2003/87/EF
            
            
                        Prodcom-kode
                     
                     
                        Beskrivelse
                     
                  
                        081221
                     
                     
                        Kaolin og andre kaolinholdige lerarter
                     
                  
                        10311130
                     
                     
                        Kartofler, konserveret på anden måde end med eddike eller eddikesyre, frosne (herunder kartofler, helt eller delvis kogt i olie og derefter frosset)
                     
                  
                        10311300
                     
                     
                        Kartofler, tørrede, i form af mel, flager; granulater og pellets
                     
                  
                        10391725
                     
                     
                        Tomatpuré med tørstofindhold på ≥ 12 vægtprocent
                     
                  
                        105121
                     
                     
                        Skummetmælkspulver
                     
                  
                        105122
                     
                     
                        Sødmælkspulver
                     
                  
                        105153
                     
                     
                        Kasein
                     
                  
                        105154
                     
                     
                        Laktose og laktosesirup
                     
                  
                        10515530
                     
                     
                        Valle og modificeret valle, i pulverform, som granulat eller i anden fast form, også koncentreret eller tilsat sukker eller andre sødemidler
                     
                  
                        10891334
                     
                     
                        Bagegær
                     
                  
                        20302150
                     
                     
                        Ikke-frittet glasur- og emaljemasse, engober og lignende præparater, af den art der anvendes i keramik-, emalje- eller glasindustrien
                     
                  
                        20302170
                     
                     
                        Flydende glansmetalpræparater og lignende præparater glasfritte og andet glas i form af pulver, granulater eller flager
                     
                  
                        25501134
                     
                     
                        Dele af friformsmedede jernmaterialer, til transmissionsaksler og krumtappe